**NOTĂ INFORMATIVĂ**

la proiectul hotărîrii Guvernului cu privire la

darea în exploatare a obiectelor industriale periculoase

1. **Temei pentru elaborare**

Proiectul hotărîri Guvernului cu privire la aprobarea cerinţelor pentru darea în exploatare specifice fiecărei categorii de obiecte industriale periculoase (*în continuare - proiectul HG*) este elaborat în vederea executării prevederilor art.10 alin.(3) din Legea nr.116 din 18 mai 2012 privind securitatea industrială a obiectelor industriale periculoase (Monitorul Oficial al Republicii Moldova, nr.135-141, 2012, art.445)

 **2. Scopul elaborării**

Proiectul HG este elaborat în scopul consolidării cadrului normativ în domeniul securităţii industriale prin stabilirea cerinţelor exhaustive pentru darea în exploatare a obiectelor industriale periculoase (OIP). În prezent, cadrul normativ ce ţine de reglementarea recepţiei în exploatare a OIP este reglementat de prevederile Legii nr.116 din 18 mai 2012 privind securitatea industrială a obiectelor industriale periculoase şi documentele normativ-tehnice în domeniul securităţii industriale. De notat că, cerinţele specifice la darea în exploatare pentru fiecare categorie de OIP indicate în documentele normativ-tehnice sunt perimate şi contravin prevederilor reglementărilor tehnice pentru unele tipuri de obiecte.

 **3. Principalele prevederi ale proiectului**

 Proiectul HG instituie cerinţe referitor la componenţa comisiei de recepţie, reglementează situaţiile cînd recepţia în exploatare este admisă, respinsă sau amînată, modelul actului de predare-recepţie a OIP, inclusiv cerinţele la darea în exploatare specifice a obiectelor industriale periculoase.

 **4. Măsuri instituţionale şi organizaţionale pe care le implică actul elaborat**

Proiectul nu prevede instituirea unei autorităţi sau instituţii noi pentru implementarea prevederilor stabilite.

**5. Impactul proiectului**

**Proiectul HG** va asigura un nivel sporit de protecție a sănătății și siguranței populaţiei. Totodată, prin introducerea cerinţelor concrete la darea în exploatare pentru fiecare categorie de OIP se urmăreşte simplificarea şi eficientizarea mecanismului de activitate a comisiei de recepţie, inclusiv predictibilitatea acţiunilor membrilor comisiei de recepţie la verificarea cerinţelor de securitate la darea în exploatare.

6. **Fundamentarea economico-financiară**

Implementarea acestui proiect nu necesită alocarea resurselor financiare suplimentare de la bugetul de stat.

**7. Avizarea şi consultarea proiectului**

Proiectul HG urmează a fi consultat şi avizat cu instituţiile publice cointeresate şi societatea civilă în conformitate cu prevederile Legii nr.317-XV din 18.07.2003 privind actele normative ale Guvernului şi ale altor autorităţi ale administraţiei publice centrale şi locale.

 **Viceministru al economiei Vitalie IURCU**